
Kirkko 2020 ( Suomen evankelis-luterilaisen kirkon tulevaisuusselonteko

Kirkolliskokous päätti syysistunnossaan 2008 perustaa pysyvän tulevaisuusvaliokunnan seuraavan toimikautensa alusta. Samalla päätettiin, että kirkkohallitus antaa kirkolliskokoukselle neljän vuoden välein kirkon tulevaisuusselonteon. 

Kirkolliskokouksen hallintovaliokunnan mietinnön mukaan ensimmäinen tulevaisuusselonteko voidaan antaa kirkolliskokoukselle jo kuluvan toimikauden aikana. Hallintovaliokunta toteaa mietinnössään: ”Hallintovaliokunnan mielestä on tärkeää painottaa myös kirkolliskokouksen työskentelyssä kirkon pitkän aikavälin strategisia näkökohtia. Tämä voidaan toteuttaa […] siten, että kirkkohallituksen tehtäväksi annettaisiin kansliapäällikön johdolla valmistella kerran kirkolliskokouksen nelivuotiskaudessa kirkolliskokouksen käsiteltäväksi tulevaisuusselonteko, jossa esiteltäisiin kirkon tulevaisuuden visioita ja strategioita. Tulevaisuusselonteko annettaisiin toimikausittain. Ensimmäisen kerran se voitaisiin antaa jo kuluvan toimikauden aikana, jolloin sen käsittely olisi yleisvaliokunnan toisen jaoston tehtävä.”

Kirkkohallituksen täysistunto totesi kokouksessaan 19.8.2009, että toimintaympäristön nopeista muutoksista johtuen on tarkoituksenmukaista, että kirkon ensimmäinen tulevaisuusselonteko laaditaan kirkolliskokouksen syysistuntoon 2010. Samalla täysistunto antoi kirkon strategian seurantaryhmälle toimeksiannon tulevaisuusselonteon laatimiseksi. Valmisteluista on vastannut seurantaryhmän puheenjohtaja, Kirkon tutkimuskeskuksen johtaja Kimmo Kääriäinen ja selonteon on kirjoittanut seurantaryhmän projektisihteeri Terhi Jormakka.

Kirkon ensimmäisessä tulevaisuusselonteossa kuvataan toimintaympäristön pitkän aikavälin muutoksia ja niiden kirkolle asettamia haasteita. Selonteko suuntaa katseet kohti 2020-lukua. Kirkkoon kuuluu eri vaihtoehtoja ja niiden seurauksia pohtiva keskustelu. Tulevaisuusselonteko auttaa syventämään tietoisuutta käynnissä olevan murroskauden luonteesta ja aktiivisen toimimisen välttämättömyydestä. Selonteossa esitellään erityisesti päätöksentekoa tukevaa tietoa.

Kirkkohallitus hyväksyi täysistunnossaan 21.9.2010 tulevaisuusselonteon Kirkko 2020 – Suomen evankelis-luterilaisen kirkon tulevaisuusselonteko. 
Kirkkohallitus esittää, että kirkolliskokous käsittelee tulevaisuusselonteon ja arvioi selonteon pohjalta kirkon tulevaisuuden haasteita.

Helsingissä 21 päivänä syyskuuta 2010
Arkkipiispa 


Kari Mäkinen

Kansliapäällikkö 

Jukka Keskitalo
